Det britiske territoriet i Indiahavet

Det britiske territoriet i Indiahavet (British Indian Ocean Territory, gjerne forkortet BIOT) er et britisk oversjøisk territorium i Indiahavet. Territoriet ble opprettet den 8. november 1965. Territoriet består av Chagosøyene med Diego Garcia, der det ligger en amerikansk militærbase.

 Navn 
Navnet British Indian Ocean Territory ble til ved opprettelsen av territoriet i 1965.

 Geografi 
Territoriet har et landareal på 60 km², spredt over et havområde som utgjør  km². 

Da territoriet ble etablert besto det av arkipelet Chagosøyene, som til da hadde vært en del av kolonien Mauritius, og Aldabra, Farquhar og Desroches, som hadde vært en del av kolonien Seychellene. Den 23. juni 1976 ble Aldabra, Farquhar og Desroches tilbakeført til Seychellene da denne britiske besittelsen i det vestlige Indiahavet fikk sin selvstendighet. Siden da har Det britiske territoriet i Indiahavet kun omfattet Chagosøyene.

Chagosøyene ligger sør for Maldivene i Indiahavet, ved sørenden av Lakkadivene-Chagos-ryggen. Chagosøyene består av fem atoller. Ytterligere atoller er sunket i havet og er nå rev og banker. Chagos-banken, Speakers-banken, Victory-banken og Pitt-banken inngår i territoriet. Chagos-banken er den største av bankene og har en utstrekning på 100 x 200 km. Charles R.C. Sheppard: «The Chagos Archipelago», i T.R. McClanahan, C.R.C. Sheppard og D.O. Obura (red.): Coral Reefs of the Indian Ocean. Their Ecology and Conservation, New York, N.Y. : Oxford University Press, 2000, s. 445. Det meste av denne opprinnelige atollen er sunket i havet, men det finnes øyer i vest, Danger, Eagle, Three Brothers, og i nord, Nelson. Utenfor banken ligger de mindre atollene Egmont eller Six Island i sørvest og i nord Peros Bañhos og Salomon. Lenger sør ligger Diego Garcia, den største atollen med et areal på 44 km².

 Historie 
mini|Kart over Det britiske territoriet i Indiahavet.
Territoriet ble etablert i 1965. Bakgrunnen var at USA i samarbeid med Storbritannia på begynnelsen av 1960-tallet var på leting etter «strategiske øyer», steder egnet for flåtebaser. Flere av de britiskkontrollerte øyene i koloniene Seychellene og Mauritius var aktuelle.Vine, David: Island of Shame: The Secret History of the U.S. Military Base on Diego Garcia, s. 62, 228.Peter H. Sand: United States and Britain in Diego Garcia: The Future of a Controversial Base, Palgrave Macmillan, 2009, s. 3. I 1965 ble Aldabra, Desroches og Farquhar skilt ut fra kolonien Seychellene og slått sammen med Chagosøyene, som ble utskilt fra Mauritius, til en ny koloni kalt Det britiske territoriet i Indiahavet. Diego Garcia i Chagosøyene ble valgt til sted for militærbasen, da de andre øyene ble ansett som uegnet. Aldabra, Desroches og Farquhar ble tilbakeført til Seychellene før landets uavhengighet i 1976.Laura Jeffery: Chagos Islanders in Mauritius and UK: Forced Displacement and Onward Migration, Manchester: Manchester University Press, 2011, s. ix–x.Sand 2009, s. 5.

Etter opprettelsen av territoriet avfolket britene øyene. Det ble drevet kopraproduksjon i plantasjer på øyene. I 1967 kjøpte britene kjøpte alle plantasjene og jordeiendom kronen ikke allerede eide.Ian Hendry og Susan Dickson: British Overseas Territories Law, 2. utgave, Hart Publishing, 2018, s. 328. Øyboere som hadde reist til Mauritius eller Seychellene, ble nektet å reise hjem og plantasjene ble avviklet. Rundt 1500 øyboere ble tvangsflyttet til Mauritius og omkring 500 til Seychellene.Jeffery 2011, s. 2.Antallet tvangsflyttede er omdiskutert, for en diskusjon av ulike kilder og befolkningsoppgaver, se:  De siste innbyggerne på Diego Garcia ble ført bort i 1971. I 1972 ble de siste innbyggerne på Salomon flyttet og i 1973 ble de siste beboerne på Peros Bañhos ført bort.MV «Nordvær» ble innkjøpt av BIOT og også benyttet til tvangsflytting av innbyggerne, jf. «Nordvaer – Travelling Post Office i Det indiske hav» , Norsk Filatelistisk Tidsskrift, nr. 2, 2012, s. 12–14.

Diego Garcia huser en britisk-amerikansk militærbase for flåte og flyvåpen. USAs baseavtale ble i 2016 fornyet for nye 20 år.

 Befolkning 

Det er ingen fastboende sivilbefolkning, kun personer tilknyttet militærbasen oppholder seg i territoriet. Antallet varierer og er oppgitt til i underkant av 2500 til 4000. Amerikansk personell oppholder seg vanligvis i territoriet i ettårsperioder, men forlengelser er mulig og sivilt personell kan ha vært på Diego Garcia i 15 år. De sivile utgjøre hoveddelen av de som oppholder seg på militærbasen og er for det meste filippinere og mauritiere. Per april 2019 hadde britene omkring 40 personer stasjonert i territoriet.

I henhold til territoriets grunnlov har ingen rett til å bosette seg i territoriet. Det er heller ikke tillatt å reise inn territoriet uten tillatelse.

 Politikk og administrasjon 
mini|Territoriet styres fra Foreign and Commonwealth Office i London.
mini|Boligen til kommissærens representant i territoriet (BritRep).
Territoriet styres i henhold til British Indian Ocean ­ Territory (Constitution) Order 2004. I henhold til dette grunnlovsdokumentet styres territoriet av en kommissær utnevnt av monarken.Hendry og Dickson 2018, s. 329. Stillingen som kommissær innehas av en tjenestemann i Foreign and Commonwealth Office og holder til i London. Kommissæren assisteres av en visekommissær og en administrator, begge med tilhold i London.«Governance», British Indian Ocean Territory Administration. Lest 31. januar 2021.

Kommissæren har lovgivende makt og samtidig ansvarlig for utøvelsen av all myndighet i territoriet.

Kommissærens representant i territoriet (BritRep) er fysisk tilstedeværende på Diego Garcia. Stillingen ble innført i 1971.«BritReps & UK Forces», The Chagos Archipelago. Lest 31. januar 2021. Representanten er Royal Navys øverste sjef i territoriet, men utøver også sivil myndighet. British Forces British Indian Ocean Territory ivaretar administrasjonen av territoriet lokalt og har ansvar for politi- og tolltjeneste.British Forces British Indian Ocean Territory, Director of Overseas Bases, gov.uk, 18. desember 2019.

Territoriet har et rettsapparat med en høyesterett, appellrett og magistrat. Rettsutvalget i Privy Council er høyeste rettsinstans.Hendry og Dickson 2018, s. 330. Kommissærens representant er også fredsdommer lokalt i territoriet.BritReps & UK Forces, The Chagos Archipelago. Lest 31. januar 2021.

 Strid om suverenitet 

Mauritius gjør krav på Det britiske territoriet i Indiahavet og krever territoriet tilbakeført. I februar 2019 avsa Den internasjonale domstolen en rådgivende uttalelse om at Mauritius har suverenitet over området. FNs generalforsamling vedtok så i mai 2019 med 116 mot 6 stemmer en resolusjon om at området utgjør en integrert del av Mauritius og krevde at Storbritannia trakk seg ut av området innen seks måneder. Den internasjonale havrettsdomstolen kom i 2021 også til at Storbritannia ikke har suverenitet over territoriet og kritiserte at det ikke har blitt tilbakeført til Mauritius.

 Næringsliv 
Det er ikke næringsvirksomhet annet enn det som utøves i tilknytning til militærbasen. Et privat firma har siden 1982 kontrakt på post- og telekommunikasjonstjenester.Contact Us, BIOT Post Office. Lest 31. januar 2021.Company Information, Sure. Lest 31. januar 2021.

Amerikansk dollar er i bruk som betalingsmiddel.

 Referanser 

*